Helteinnsats reddet 260 dyr i Verdal
Den dramatiske brannen i Verdal ble oppdaget like før klokken 21 mandag kveld. Bonden fikk hjelp av et femtitalls naboer og frivillige som jaget dyrene ut av det brennende fjøset. – Naboer og frivillige har gjort en kjempeinnsats, sier innsatsleder Stig Viken til Trønder-Avisa. Da brannmannskapene ankom sto bygningen i full fyr på midten. I tillegg til brannvesenet, rykket veterinær, ambulanse og politi ut til stedet. Da brannen startet var det 260 dyr inne i storfefjøset. En halvtime senere var alle dyrene reddet ut i live, bortsett fra en kalv som måtte avlives på grunn av brannskader. Naboene strømmet til for å hjelpe da de så brannbilene komme, og de fikk ros av politiet i etterkant for å ha brukt traktoren til å bryte opp fjøsveggen. – De gjorde helt rett, og skal ha mye av æren for at alle dyrene kom seg ut, sier Viken. Ved 23-tiden hadde brannmannskapene kontroll, men fjøset er påført betydelige skader som følge av brannen. I fjor ble det utbetalt 212 millioner kroner i erstatning etter brann i driftsbygninger. Det fleste brannene oppstår i landbruksfylkene Hedmark og Nord-Trøndelag. Det har imidlertid blitt færre branner de siste årene. Utbetalingen i 2015 var godt under gjennomsnittet for siste fem år. Totalt ble det registrert 180 branner i driftsbygninger og 120 branner i bolighus på norske gårdsbruk i fjor. Så mye som to tredjedeler av alle branntilløp i landbruket oppstår i elektriske anlegg og utstyr, opplyser Landbrukets brannvernkomité. Nye krav fra forsikringsselskapene medfører at nærmere 30.000 norske gårdsbruk må gjennomføre el-kontroll med varmesøkende kamera frem mot 2019.
Da fjøset begynte å brenne lagde bonden rømningsvei ved å kjøre traktoren med lesseapparat tvers igjennom veggen.